Bestu íslensku kvikmyndirnar í Bíó Paradís 4. febrúar 2015 19:26 Upphitun Stockfish – evrópskrar kvikmyndahátíðar í Reykjavík 2015 hefst á morgun í Bíó Paradís með sýningu kvikmyndanna sem voru í gær tilnefndar til Eddunnar , uppskeruhátíð Íslensku kvikmynda - og sjónvarpsakademíunnar , sem bestu íslensku kvikmyndirnar . Þrjár myndir voru tilnefndar að þessu sinni ; París Norðursins , Vonarstræti og Borgríki 2 : Blóð hraustra manna . Allir áhugasamir um íslenska kvikmyndagerð og sér í lagi meðlimir Íslensku kvikmynda - og sjónvarpsakademíunnar eru hvattir til að mæta og sjá kvikmyndirnar í bestu gæðum í Bíó Paradís . Sýningartímarnir eru : París norðursins – fimmtudaginn 5. febrúar kl. 18:00 í sal 2 . Borgríki 2 : Blóð hraustra manna – fimmtudaginn 5. febrúar kl. 20:00 í sal 2 . Vonarstræti – föstudaginn 6. febrúar kl. 20:00 í sal 1 . Á sama tíma verður hægt að kynna sér efnisskrá og viðburði Stockfish kvikmyndahátíðarinnar sem hefst þann 19. febrúar og stendur til 1. mars . Í tilefni hennar er von þekktum verðlaunaleikstjórum og alþjóðlegu kvikmyndagerðarfólki til landsins , auk þess sem boðið verður upp á ýmsa viðburði , fyrirlestra og vinnustofur fagfólks í tengslum við hátíðina .